আরিফুল : রংপুরে আমাদের বাসা, ওইদিকে অনেক মধ্যবিত্ত পরিবার। আমার বাবা ডিসি অফিসের গাড়ি চালান। আমার কেটস কেনার সামর্থ্য আসলে ছিল না। আমাদের এলাকার একটা ছেলের স্কুলের কেটস নিয়ে খেলতে যেতাম। ও বিকেলে আসত স্কুল থেকে, বাড়িতে এলে ওর কেটস নিয়ে প্রাকটিস করে আবার রাতেই ফেরত দিয়ে আসতাম। এভাবেই চলত প্রাকটিস। বেশ কিছুদিন এভাবেই চলছিল। মাঝে মাঝে অনেক দূর প্রাকটিসে যেতে হতো। আমার আব্বার বাইসাইকেল ছিল, কিন্তু তিনি তার সাইকেল ধরতে দিতেন না। তো এমনও হয়েছে, সাইকেলের চাবি চুরি করে নিয়ে তার পরে প্রাকটিসে যাইতাম। যখন খেলা শুরু করি তখন, ওইভাবে কেউই টেককেয়ার করেনি। মা খুব চিল্লাচিল্লি করত। যে খেলাধুলা করে কী হবে। খেলাধুলায় কোনো গ্যারান্টি আছে নাকি। পড়াশোনা করলে না একটা লাইফ সেটেল হবে। এ কারণে বাবার চেয়ে মার কাছ থেকেইই বেশি মার খেতে হয়েছে।